**Kontinuitet og fornyelse: menighedsrådsvalg 2024**

Mange fællesskaber vælger man selv, men nogle bliver man valgt til. Når en menighed vælger sit menighedsråd, sammensættes en uforudsigelig buket af mennesker med vidt forskellige erfaringer, kompetencer og temperamenter. Det kan i sig selv blive en positiv og givende øvelse i at lytte, finde hinanden og samarbejde, så de indbyrdes forskelle bliver en styrke til gavn for menighedens større fællesskab.

Da Garnisonskirkens nuværende menighedsråd indledte sin valgperiode i 2020, var det for nogle af os helt nyt land, mens andre havde mange års indsigt i arbejdet. Vi håber, at vi undervejs har fundet balancen mellem kontinuitet og fornyelse. For det er jo perspektivet i en kirke så gammel som vores: respekt for historien og sans for, hvordan man åbner sig mod nye generationer af kirkegængere.

Til september er der igen valg til menighedsrådet, og vi håber, at rigtig mange i Garnisons Sogn vil deltage og afgive deres stemme. Vi vil også gerne opfordre til, at man overvejer at stille op til valget, så kontinuiteten og fornyelsen i de kommende fire år ikke bare vil afspejle sig i arbejdet, men også i det nye råds sammensætning.

Der bliver mulighed for at høre nærmere om de opgaver og projekter, som de forløbne fire år er gået med, samt hvad der venter forude, når menighedsrådet **tirsdag den 14. maj kl. 19.00** indbyder til orienteringsmøde. Her vil rådets medlemmer fortælle, svare på spørgsmål og give et indblik i, hvordan Folkekirkens folkestyre virker til hverdag. Vi glæder os til at se jer!

Jens Christian Grøndahl

Formand for menighedsrådet